Ijchó Jesús ko̱ jñà xi̱ta̱‑la̱ ya̱ a̱jto̱n ra ijngoa ndáchikon ján,
ya̱ nangi‑la̱ xi̱ta̱ gadarenos.
ꞌKia̱ nga itjojen Jesús ya̱ chitso,
ijchò kasiꞌtá jngo‑la̱ xi̱ta̱ ra inìma̱ ꞌcho‑la̱ ni̱í tjíjin ya̱ inìma̱‑la̱.
Jè xi̱ta̱ ra̱kìi̱,
ya̱á itjo‑ni ya̱ nga̱jo̱ ñánda̱ nga kjihijyo miꞌken.
Xi̱ta̱ ra̱kìi̱,
ya̱‑ró bijnaya ya̱ nga̱jo̱ ñánda̱ nga kjihijyo miꞌken.
Mì kì yá ra ma bíꞌtáꞌñó ni̱ꞌsín naꞌñó ki̱cha̱ cadena siꞌta.
Ni̱ꞌsín kjokjín‑ró ꞌka̱ tjín‑ni nga ko̱ naꞌñó ki̱cha̱ cadena sitéꞌñó‑ni ndsa̱ko̱ ko̱ tsja,
ta jò ján‑ró ya ꞌsín naꞌñó ki̱cha̱ nga kjijtsó.
Mì kì yá ra chíkjoa̱‑la̱ nga síꞌndé xi̱ta̱ ra̱kìi̱.
Ko̱ ni̱chjin ko̱ ni̱tje̱n‑ró ya̱ bajmejín ya̱ chrjó miꞌken ko̱ ya̱ a̱sòn nindo.
Kjindáya‑tsò kjindáya‑ská‑ró nga kjaán‑ko̱ ijo‑la̱,
nga ꞌbé‑la̱ na̱jo̱.
ꞌKia̱ nga ti̱kjiín kijtse‑ni nga tínchrabá Jesús,
tsahachikon‑ní nga kiì kasiꞌta chraña‑la̱ ko̱ tsasèn-xkóꞌnchiꞌta‑la̱.
ꞌÑó kiìchja̱,
kitsò:
―¿Mé kjoa̱ ra tjín‑li ko̱ ra ꞌa̱n Jesús,
ji̱ ra Iꞌndí‑la̱ Nainá ra ꞌñó ꞌnga tíjna?
A̱ꞌta ꞌtse̱ Nainá bitsáꞌba‑la,
¡kì kjo̱hiꞌin ꞌbí‑ná!
Kií ko̱ꞌsín kiìchja̱‑ni,
nga̱ jè Jesús kitsó‑la̱:
―Ngaji̱ inìma̱ ꞌcho‑la̱ ni̱í,
títjo̱jin ya̱ inìma̱‑la̱ xi̱ta̱ ra̱kìi̱.
Jesús iskonangií‑la̱.
Kitsò‑la̱:
―¿Kó ꞌmì‑li?
Kitsó‑ní:
―Jngo jtín chíchàn ꞌmì‑na,
nga̱ kjín jchán ma‑naji̱n.
Jñà inìma̱ ꞌcho‑la̱ ni̱í,
ꞌñó tsikítsaꞌba‑la̱ Jesús nga mì xìn i̱ꞌnde si̱ìkasén.
Ya̱ chrañaꞌta nindo ñánda̱ nga títsa̱hijyo,
kjín jchán ma‑ni chi̱nga̱ ra ya̱ i̱nchibakjèn‑jno.
Jñà inìma̱ ꞌcho‑la̱ ni̱í tsikítsaꞌba‑la̱ Jesús.
Kitsò‑la̱:
―Ya̱ ti̱kasén‑náji̱n ya̱ ñánda̱ tjíhijyo jñà chi̱nga̱ kiòo̱;
mé‑ni nga ya̱ ki̱tjáha̱ꞌse̱n‑jin‑nìji̱n ijo‑la̱.
Jesús kitsjáꞌndeé‑la̱ jñà inìma̱ ꞌcho‑la̱ ni̱í;
itjojin‑ní ya̱ inìma̱‑la̱ ndí xi̱ta̱ ra̱kìi̱;
a̱kjòn ya̱á ꞌjahaꞌsen‑jin ijo‑la̱ chi̱nga̱.
Ngaꞌtsì jñà chi̱nga̱ kìi̱,
ta indaá tsahachikon‑jen‑jno kixi̱ skanda ya̱ a̱jin ndáchikon,
ya̱á ꞌken ngaꞌtsiòo̱ ya̱ a̱jin nandá.
Maá‑ró tsa jò jmi chi̱nga̱ ta ngaꞌtsiòo̱.
Jñà xi̱ta̱ ra i̱nchikoꞌndá jñà chi̱nga̱ jahachinga‑ní nga kiì síkjíꞌnchré xi̱ta̱ na̱xi̱ndá ko̱ jñà xi̱ta̱ ra i̱nchisíxá ya̱ a̱jin ijñáa̱;
ko̱ jñà xi̱ta̱,
ijchò katsíjen‑la̱ jè kjoa̱ ra kjomà.
Kjín xi̱ta̱ ijchò ya̱ ñánda̱ tíjna Jesús,
kijtseé jè ndí xi̱ta̱ ra inìma̱ ꞌcho‑la̱ ni̱í isijin inìma̱‑la̱ nga ti̱ꞌsa̱ ítjòn.
Jyó tíjna.
Kjiya‑ni nikje‑la̱.
Ndaá tjín‑ni kjo̱bítsjen‑la̱.
Tà itsakjòn‑la̱ jñà xi̱ta̱ ꞌkia̱ nga kijtse.
Ko̱ jñà xi̱ta̱ kìi̱ tsiꞌkéna̱jmí‑la̱ jñà xi̱ta̱ ra ijchò ra mì kì kijtse kjoa̱ kìi̱ koni ꞌsín kjomàꞌtin jè xi̱ta̱ ra inìma̱ ꞌcho‑la̱ ni̱í isijin inìma̱‑la̱ nga kjondaá‑ni,
ko̱ nga itíkájen jñà chi̱nga̱.
Jñà xi̱ta̱ ra ijchò,
tsikítsaꞌbaá‑la̱ Jesús nga xìn i̱ꞌnde katafì.
ꞌKia̱ nga ꞌjahaꞌsen chitso Jesús,
jè xi̱ta̱ ra ijye kjonda‑ni tsikítsaꞌba‑la̱ nga ya̱ ko̱jmekó.
Tanga Jesús mì kì kitsjáꞌnde‑la̱.
Kitsó‑la̱:
―ꞌTin‑ni ya̱ niꞌya‑li,
ꞌtèna̱jmí ijye‑la̱ jñà xi̱ta̱ xàngi̱i nga ꞌñó tse kjo̱nda ra kásíko̱‑li Nainá nga kóꞌsín kamahi̱ma̱ke‑li.
Jè xi̱ta̱ ra̱kìi̱,
kijí‑ni;
a̱kjòn tsikíꞌtsia̱ nga tsiꞌkéna̱jmí‑la̱ jñà xi̱ta̱ na̱xi̱ndá Decápolis nga ꞌñó tse kjo̱nda kiꞌsìn Jesús ra a̱ꞌta ꞌtse̱.
Ngaꞌtsì xi̱ta̱ ra kiꞌsena̱jmí‑la̱,
tà kjóxkón‑la̱.